b'\n_START_ARTICLE_\nPorcu\xc8\x99or de vad\n_START_SECTION_\nEtimologia denumirii \xc8\x99tiin\xc8\x9bifice\n_START_PARAGRAPH_\nNumele genului Romanogobio vine din latina, romano = rom\xc3\xa2n, Rom\xc3\xa2nia + gobius = porcu\xc8\x99or, adic\xc4\x83 "porcu\xc8\x99ori din Rom\xc3\xa2nia". Numele speciei uranoscopus este format din cuvintele grece\xc8\x99ti ouranos = cer \xc8\x99i skopos = privire, \xc8\x9bint\xc4\x83, adic\xc4\x83 \xe2\x80\x9ecare prive\xc8\x99te \xc3\xaen cer\xe2\x80\x9d, cu referire la ochii pe\xc8\x99telui \xc3\xaendrepta\xc8\x9bi \xc3\xaen sus.\n_START_SECTION_\nDenumiri populare\n_START_PARAGRAPH_\nPorcu\xc8\x99or de vad, Chetrar, Cui, Morcoci, Pe\xc8\x99te pistri\xc8\x9b, Pistri\xc8\x9b, Petri\xc8\x99or, Petros, Petroas\xc4\x83, Petroc, Petro\xc8\x99el.\n_START_SECTION_\nDistribu\xc8\x9bia geografic\xc4\x83\n_START_PARAGRAPH_\nSpecia este r\xc4\x83sp\xc3\xa2ndit\xc4\x83 \xc3\xaen zonele de deal \xc8\x99i de munte din regiunea r\xc4\x83s\xc4\x83ritean\xc4\x83 a bazinului Dun\xc4\x83rii, din Austria \xc8\x99i Slovacia p\xc3\xa2n\xc4\x83 \xc3\xaen Bulgaria. Este \xc3\xaent\xc3\xa2lnit\xc4\x83 \xc3\xaen por\xc8\x9biunea de munte \xc8\x99i de deal a tuturor r\xc3\xa2urilor mai mari care izvor\xc4\x83sc la munte. Porcu\xc8\x99orul de vad a fost g\xc4\x83sit \xc3\xaen Albania, Austria, Bosnia \xc8\x99i Her\xc8\x9begovina, Bulgaria, Croa\xc8\x9bia, Republica Ceh\xc4\x83, Ungaria, Macedonia, fosta Republic\xc4\x83 Iugoslav\xc4\x83, Muntenegru, Polonia, Rom\xc3\xa2nia, Serbia, Slovacia, Slovenia, Ucraina._NEWLINE_\xc3\x8en Rom\xc3\xa2nia este r\xc4\x83sp\xc3\xa2ndit \xc3\xaen regiunea superioar\xc4\x83 a r\xc3\xa2urilor de deal \xc8\x99i de munte cu vitez\xc4\x83 mare: Vi\xc8\x99eu, Some\xc8\x99, Some\xc8\x99ul Mare, Some\xc8\x99ul Mic, Crasna, Cri\xc8\x99ul Repede, Cri\xc8\x99ul Negru, Mure\xc8\x99, Arie\xc8\x99, T\xc3\xa2rnava Mare, Bega, Timi\xc8\x99, Nera, Cerna, Gilort, Jiu, Olt, S\xc3\xa2mb\xc4\x83ta, Cibin, R\xc3\xa2ul Brezii, Arge\xc8\x99, D\xc3\xa2mbivi\xc8\x9ba, Ialomi\xc8\x9ba, Suceava, Moldova, Moldovi\xc8\x9ba, Bistri\xc8\x9ba, Zal\xc4\x83u etc. \xc3\x8en Dun\xc4\x83re numai la Cazane.\n_START_SECTION_\nHabitatul \xc8\x99i comportamentul\n_START_PARAGRAPH_\nTr\xc4\x83ie\xc8\x99te la ad\xc3\xa2ncimi mici, \xc3\xaen r\xc3\xa2urile mari de munte \xc8\x99i de deal, bine oxigenate, cu un curent rapid \xc8\x99i \xc3\xaen cursul superior al apelor ce alc\xc4\x83tuiesc a\xc8\x99a-numita zon\xc4\x83 a scobarului, unde tr\xc4\x83ie\xc8\x99te scobarul. Se localizeaz\xc4\x83 \xc3\xaen vaduri \xc8\x99i \xc3\xaen repezi\xc8\x99uri unde apa are o vitez\xc4\x83 de 70\xe2\x80\x93115\xc2\xa0cm/s cu fundurile pietroase, bolov\xc4\x83noase. Uneori ajunge \xc8\x99i la \xc8\x99es, dar numai \xc3\xaen repezi\xc8\x99uri. Niciodat\xc4\x83 nu-l vom g\xc4\x83si ad\xc4\x83postit la r\xc4\x83d\xc4\x83cina pomilor sau \xc3\xaen ad\xc3\xa2ncimi. Puietul tr\xc4\x83ie\xc8\x99te \xc3\xaen zona apei cu curent slab, cu fund nisipos._NEWLINE_Este un pe\xc8\x99te bentonic, st\xc4\x83 pe fundul apei, cu capul \xc3\xaendreptat contra curentului, fiind sedentar, fotofob, este activ \xc3\xaen principal \xc3\xaen amurg \xc8\x99i noaptea sau \xc3\xaen zilele innorate. Puietul este mai activ \xc3\xaen timpul zilei._NEWLINE_Pe\xc8\x99tii adul\xc8\x9bii sunt solitari, \xc3\xaens\xc4\x83 formeaz\xc4\x83 c\xc3\xa2rduri const\xc3\xa2nd din c\xc3\xa2\xc8\x9biva indivizi \xc3\xaen perioada de reproducere._NEWLINE_\xc3\x8en timpul verii stau \xc3\xaen ape pu\xc8\x9bin ad\xc3\xa2nci, iar iarna caut\xc4\x83 zone mai ad\xc3\xa2nci, \xc3\xaen care ierneaz\xc4\x83 imobili sau au o activitatea redus\xc4\x83.\n_START_SECTION_\nDescrierea\n_START_PARAGRAPH_\nLungimea obi\xc8\x99nuit\xc4\x83 7\xe2\x80\x938\xc2\xa0cm \xc8\x99i excep\xc8\x9bional\xc4\x83 15\xc2\xa0cm._NEWLINE_Formula \xc3\xaenot\xc4\x83toarelor: \xc3\xaenot\xc4\x83toarea dorsal\xc4\x83: II - III, 6-8; \xc3\xaenot\xc4\x83toarea anal\xc4\x83: II-III, 5-7; \xc3\xaenot\xc4\x83toarele pectorale: I 12-15; \xc3\xaenot\xc4\x83toarele ventrale: II 5-7; \xc3\xaenot\xc4\x83toarea caudal\xc4\x83 19. Pe linie lateral\xc4\x83 se afl\xc4\x83 40-43 solzi. Spini branhiali 3. Din\xc8\x9bi faringieni cu formula 3.5-5.3 sau 2.5-5.2. Vertebre 36. Num\xc4\x83rul cromozomilor: 2n = 50._NEWLINE_Corpul alungit, fuziform, acoperit cu solzi cicloizi destul de mari. G\xc3\xa2tul \xc8\x99i pieptul sunt acoperite cu solzi. Solzii de pe spatele corpului f\xc4\x83r\xc4\x83 striuri longitudinale. Corpul \xc8\x99i pedunculul caudal gros, cilindric, necomprimat lateral. Pedunculul caudal este lung, mai lung ca \xc3\xaen\xc4\x83l\xc8\x9bimea corpului; el nu este comprimat, e gros la baz\xc4\x83 \xc8\x99i foarte pu\xc8\x9bin \xc3\xaenalt spre v\xc3\xa2rf, unde este aproape cilindric; lungimea pedunculului caudal este mai lung\xc4\x83 sau aproape egal\xc4\x83 cu lungimea capului. \xc3\x8en\xc4\x83l\xc8\x9bimea maxim\xc4\x83 a corpului se cuprinde \xc3\xaen lungimea lui (f\xc4\x83r\xc4\x83 \xc3\xaenot\xc4\x83toarea caudal\xc4\x83) de (5) 6,2-6,7 ori. Profilul dorsal este u\xc8\x99or convex iar cel ventral este orizontal._NEWLINE_Ochii sunt ridica\xc8\x9bi spre frunte, privind \xc3\xaen sus (de aici vine \xc8\x99i numele specific de uranoscopus). Diametrul ochiului se cuprinde de 5,0-5,5 ori \xc3\xaen lungimea capului \xc8\x99i de 0,9-1,0 ori \xc3\xaen spa\xc8\x9biul interorbital. Ochii mai mici dec\xc3\xa2t l\xc4\x83\xc8\x9bimea frun\xc8\x9bii._NEWLINE_Gura inferioar\xc4\x83 \xc3\xaen pozi\xc8\x9bie ventral\xc4\x83; buza inferioar\xc4\x83 \xc3\xaentrerupt\xc4\x83 la mijloc. Din\xc8\x9bii faringieni dispu\xc8\x99i pe dou\xc4\x83 r\xc3\xa2nduri, cu formula 3.5-5.3, termina\xc8\x9bi \xc3\xaentr-un cro\xc8\x99et evident. La col\xc8\x9burile gurii se g\xc4\x83se\xc8\x99te c\xc3\xa2te o musta\xc8\x9b\xc4\x83. Must\xc4\x83\xc8\x9bile sunt lungi \xc8\x99i lungimea lor intr\xc4\x83 de (1,3) 1,5-1,7 ori \xc3\xaen lungimea capului; ele ajung cu cap\xc4\x83tul lor p\xc3\xa2n\xc4\x83 la marginea posterioar\xc4\x83 a preoperculului, trec\xc3\xa2nd uneori dincolo de aceasta. La \xc3\xaembinarea buzelor sunt c\xc3\xa2te o prelungire posterioar\xc4\x83 ce se aseam\xc4\x83n\xc4\x83 cu o a doua pereche de must\xc4\x83\xc8\x9bi._NEWLINE_Botul este relativ ascu\xc8\x9bit. Capul relativ mare. Spinii branhiali sunt scur\xc8\x9bi, rari. Orificiul anal este mai aproape de \xc3\xaenot\xc4\x83toarea anal\xc4\x83 dec\xc3\xa2t de \xc3\xaenot\xc4\x83toarea ventral\xc4\x83._NEWLINE_\xc3\x8enot\xc4\x83toarele ventrale sunt inserate sub \xc3\xaenot\xc4\x83toarele dorsale sau un pu\xc8\x9bin \xc3\xaenapoi. \xc3\x8enot\xc4\x83toarea caudal\xc4\x83 este profund bifurcat\xc4\x83, cu lobii rotunji\xc8\x9bi \xc8\x99i egali sau aproape egali (lobul inferior este pu\xc8\x9bin mai lung). \xc3\x8enot\xc4\x83toarea dorsal\xc4\x83 scurt\xc4\x83, cu 7-8 radii ramificate, \xc3\xaencepe pu\xc8\x9bin \xc3\xaenaintea bazei \xc3\xaenot\xc4\x83toarei ventrale. Marginea \xc3\xaenot\xc4\x83toarei dorsale este u\xc8\x99or excavat\xc4\x83. \xc3\x8enot\xc4\x83toarea anal\xc4\x83 scurt\xc4\x83, cu 6-7 radii ramificate. \xc3\x8enceputul \xc3\xaenot\xc4\x83toarei anale mai aproape de \xc3\xaenceputul \xc3\xaenot\xc4\x83toarei ventrale dec\xc3\xa2t de baza \xc3\xaenot\xc4\x83toarei caudale.\n_START_SECTION_\nColora\xc8\x9bia\n_START_PARAGRAPH_\nColora\xc8\x9bia este brun-cenu\xc8\x99ie sau brun-ro\xc8\x99cat\xc4\x83 pe spate, cenu\xc8\x99iu-verzuie pe flancuri, cu o band\xc4\x83 \xc3\xaengust\xc4\x83 alb\xc4\x83struie de-a-lungul liniei laterale. Solzii spatelui au marginile negre. Abdomenul este albicios sau albicios-g\xc4\x83lbui._NEWLINE_Corpul este pres\xc4\x83rat cu pete mari, negre \xc8\x99i aproape rotunde, dispuse astfel: pe spinare, 2-3 pete negre mari \xc8\x99i rotunde; alte 2-3 pete dup\xc4\x83 \xc3\xaenot\xc4\x83toarea dorsal\xc4\x83; pe flancuri 7-10 pete rotunde sau u\xc8\x99or alungite negre-cafenii. La baza \xc3\xaenot\xc4\x83toarei caudale sunt 2 pete rotunde albicioase. Pe \xc3\xaenot\xc4\x83toarele dorsal\xc4\x83 \xc8\x99i caudal\xc4\x83 sunt 2 r\xc3\xa2nduri de pete negre m\xc4\x83runte.\n_START_SECTION_\nDimorfismul sexual\n_START_PARAGRAPH_\nDimorfismul sexual nu este evident.\n_START_SECTION_\nHrana\n_START_PARAGRAPH_\nHrana const\xc4\x83 din mici nevertebrate reofile: insecte acvatice \xc8\x99i larvele lor (plecoptere, trihoptere), crustacee copepode \xc8\x99i gamaride, molu\xc8\x99te, viermi, larvele \xc8\x99i icrele altor pe\xc8\x99ti. Consum\xc4\x83 \xc8\x99i detritus organic de origine animal\xc4\x83 sau vegetal\xc4\x83.\n_START_SECTION_\nReproducerea\n_START_PARAGRAPH_\nSe reproduce \xc3\xaentre mai \xc8\x99i septembrie (de obicei \xc3\xaen mai-iunie), \xc3\xaen func\xc8\x9bie de condi\xc8\x9bii climatice din cursul anului._NEWLINE_Fiecare femela depune c\xc3\xa2teva mii de icre. Icrele sunt depuse pe pietre, \xc3\xaen zone mai pu\xc8\x9bin ad\xc3\xa2nci, cu o vitez\xc4\x83 a curentului de 1\xc2\xa0m/s.\n_START_SECTION_\nImportan\xc8\x9ba economic\xc4\x83\n_START_PARAGRAPH_\n\xc3\x8en pescuitului industrial \xc8\x99i sportiv au o importan\xc8\x9ba redus\xc4\x83 \xc8\x99i local\xc4\x83. Carnea de\xc8\x99i osoas\xc4\x83, este totu\xc8\x99i gustoas\xc4\x83, \xc8\x99i este apreciat\xc4\x83 la nivel local.\n_START_SECTION_\nStarea de conservare\n_START_PARAGRAPH_\nSpecia este \xc3\xaenc\xc4\x83 relativ abundent\xc4\x83 \xc8\x99i comun\xc4\x83 \xc3\xaen cele mai multe p\xc4\x83r\xc8\x9bi a ariei de distribu\xc8\x9bie. Popula\xc8\x9biile din Austria central\xc4\x83 \xc8\x99i de vest \xc8\x99i ce bavarez\xc4\x83 sunt pe cale de dispari\xc8\x9bie, iar unele popula\xc8\x9bii locale pot intra \xc3\xaen declin._NEWLINE_Principalele cauze ale declinului popula\xc8\x9biilor de pe\xc8\x99ti sunt reducerea debitului cursurilor de ap\xc4\x83, polu\xc4\x83rii \xc8\x99i modific\xc4\x83rile antropice a albiilor r\xc3\xa2urilor, introducerea unor specii alogene de pe\xc8\x99ti sau a unor cantit\xc4\x83\xc8\x9bi mari de pe\xc8\x99ti autohtoni pr\xc4\x83d\xc4\x83tori, pescuitul sportiv._NEWLINE_\xc3\x8en Rom\xc3\xa2nia au fost desemnate mai multe situri pentru conservare porcu\xc8\x99orului de vad : Apuseni, C\xc4\x83limani-Gurghiu, Cheile Nerei-Beu\xc8\x99ni\xc8\x9ba, Cri\xc8\x99ul Alb \xc3\xaentre Gurahon\xc8\x9b \xc8\x99i Ineu, Cri\xc8\x99ul Negru, Cri\xc8\x99ul Repede amonte de Oradea, Cu\xc8\x99ma, Defileul Cri\xc8\x99ului Negru, Defileul Cri\xc8\x99ului Repede-P\xc4\x83durea Craiului, Defileul Jiului, Domogled-Valea Cernei, Lunca Buz\xc4\x83ului, Lunca R\xc3\xa2ului Doamnei, Lunca Timi\xc8\x99ului, Mun\xc8\x9bii F\xc4\x83g\xc4\x83ra\xc8\x99, Mun\xc8\x9bii Maramure\xc8\x99ului, Mun\xc8\x9bii \xc8\x9aarcu, Nordul Gorjului de Est, Nordul Gorjului de Vest, Oltul Mijlociu-Cibin-H\xc3\xa2rtibaciu, Oltul Superior, Putna-Vrancea, R\xc3\xa2ul Moldova \xc3\xaentre Oniceni \xc8\x99i Mite\xc8\x99ti, R\xc3\xa2ul Suceava, Sighi\xc8\x99oara-T\xc3\xa2rnava Mare, Some\xc8\x99ul Mare, Some\xc8\x99ul Mare Superior, Some\xc8\x99ul Rece, \xc8\x98ieu-Budac, Valea Izei \xc8\x99i Dealul Solovan, Valea V\xc3\xa2lsanului, V\xc4\x83ile Br\xc4\x83tiei \xc8\x99i Br\xc4\x83tioarei.'